วุ่นวายใหญ่ ผู้ถือหุ้นรายย่อย 31 ราย ถูก NMG ห้ามเข้าประชุม
NMG ปฏิเสธที่จะให้กลุ่มผู้ถือหุ้นรายย่อยจำนวน 31 คน เข้าร่วมประชุมสามัญผู้ถือหุ้นในวันนี้ หลังจากที่กลุ่มผู้ถือหุ้นรายย่อย 31 คน ของ NMG ได้เดินทางเข้ายื่นหนังสือให้มีการจัดประชุมวิสามัญผู้ถือหุ้น NMG ภายใน 1 เดือน
29 เม.ย. 2558


 
ผู้สื่อข่าวรายงานว่า บริษัท เนชั่น มัลติมีเดีย กรุ๊ป จำกัด (มหาชน) หรือ NMG ปฏิเสธที่จะให้กลุ่มผู้ถือหุ้นรายย่อยจำนวน 31 คน เข้าร่วมประชุมสามัญผู้ถือหุ้นในวันนี้ (29 เม.ย.) หลังจากที่กลุ่มผู้ถือหุ้นรายย่อยดังกล่าวได้เดินทางเข้ายื่นหนังสือกับทางสำนักงานคณะกรรมการกำกับหลักทรัพย์และตลาดหลักทรัพย์ เมื่อวันที่ 19 มี.ค. 2558 เพื่อร้องขอให้มีการจัดประชุมวิสามัญผู้ถือหุ้น NMG ภายใน 1 เดือน
โดยเมื่อเวลาประมาณ 12.20 น. มีรายงานข่าวแจ้งว่าผู้ถือหุ้นได้เริ่มทยอยเตรียมเข้าร่วมประชุมสามัญผู้ถือหุ้นครั้งนี้ แต่ผู้ถือหุ้นรายย่อยบางรายที่นำใบหุ้นไปแสดงเพื่อขอเข้าร่วมประชุม กลับได้รับการปฏิเสธจากเจ้าหน้าที่ไม่ให้เข้าร่วมประชุม โดยอ้างว่าไม่ได้รับอนุญาตจากผู้บริหารระดับสูงของ NMG ทั้งนี้ ผู้ถือหุ้นดังกล่าวมีใบหุ้นและใบมอบอำนาจ แต่ไม่มีการชี้แจงรายละเอียดเพิ่มเติมแต่อย่างใด
ล่าสุดกลุ่มผู้สนับสนุนฝ่ายผู้บริหาร NMG จำนวนหนึ่งรวมตัวหน้าโรงแรมแลนด์มาร์ก ซึ่งเป็นสถานที่จัดการประชุมสามัญผู้ถือหุ้น NMG พร้อมชูป้ายข้อความต่างๆ เพื่อให้กำลังใจและคัดค้านการเข้ามาของบริษัท NEWS หรือเดิมคือ บริษัท โซลูชั่น คอนเนอร์ (1998) จำกัด (มหาชน) หรือ SLC ที่เข้ามาถือหุ้นราว 12%ก่อนที่การประชุมจะเริ่มขึ้นในเวลา 14.00 น. ซึ่งขณะนี้ได้เปิดให้ผู้ถือหุ้นได้เข้าตรวจสอบเอกสารแล้ว
 
สำหรับวาระสำคัญในการประชุมวันนี้ คือ วาระที่ 4 พิจารณารับทราบการจ่ายเงินปันผลระหว่างกาลตามมติของที่ประชุมคณะกรรมการครั้งที่ 5/2558 เมื่อวันที่ 27 เมษายน 2558 แทนการจ่ายเงินปันผลประจำปี รวมทั้ง
วาระที่ 9.1 เพื่อทราบถึงปัญหาและความขัดแย้งระหว่างกลุ่มทุนซึ่งเป็นผู้ถือหุ้นใหญ่ตามที่สื่อสารมวลชนได้นำเสนอข่าว
วาระที่ 9.2 พิจารณาคุณสมบัติ และพฤติกรรมของนายเสริมสิน สมะลาภา
วาระที่ 9.3 พิจารณาแต่งตั้งกรรมการเพิ่มเติมเพื่อเข้าทำหน้าที่กำกับและตรวจสอบตลอดจนร่วมแก้ไขปัญหาที่เกิดขึ้น
วาระที่ 9.4 พิจารณาให้ระงับการทำธุรกรรมที่มีลักษณะผิดปกติ อาทิ การเพิ่ม-ลดทุน การกู้ยืมเงิน รวมถึงการห้ามขายเงินลงทุนในบริษัทย่อยและบริษัทร่วม จนกว่าการตรวจสอบและแก้ไขปัญหาจะแล้วเสร็จ
วาระที่ 9.5  พิจารณาเรื่องอื่นๆ (ถ้ามี)
ส่วนวาระอื่น ๆ ได้แก่ การพิจารณารับรองรายงานการประชุมสามัญผู้ถือหุ้นประจำปี 2557 ซึ่ง ประชุมเมื่อ วันที่ 4 เมษายน 2557, พิจารณาอนุมัติและรับรองรายงานผลการดำเนินงานของบริษัทฯ และรายงานคณะกรรมการของบริษัทฯ สำหรับปี 2557, พิจารณาอนุมัติและรับรองงบการเงินประจำปี 2557 สิ้นสุด ณ วันที่ 31 ธันวาคม 2557, พิจารณาแต่งตั้งผู้สอบบัญชีและกำหนดค่าตอบแทนของผู้สอบบัญชีประจำปี 2558, พิจารณาแต่งตั้งกรรมการแทนกรรมการที่ต้องออกตามวาระ
วาระที่ 7 พิจารณากำหนดค่าตอบแทนของกรรมการของบริษัทประจำปี 2558, พิจารณาอนุมัติการออกและเสนอขายหุ้นกู้ในวงเงินไม่เกิน 2,500 ล้านบาท